**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2022. június 22-i ülésére)

**TÁRGY: A BUDAPEST-BELGRÁD VASÚTFEJLESZTÉSSEL ÉRINTETT INGATLANRÉSZÉK TULAJDONJOG ÁTRUHÁZÁSA ADÁSVÉTEL ÚTJÁN A MAGYAR ÁLLAM RÉSZÉRE**

Az országgyűlés a Magyarország Kormánya és a Kínai Népköztársaság Kormánya között a Budapest-Belgrád vasútvonal újjáépítési beruházás magyarországi szakaszának fejlesztése, kivitelezése és finanszírozása kapcsán született Egyezmény kihirdetéséről szóló 2016. évi XXIV törvénnyel megindította a Budapest – Belgrád közötti vasútvonal átfogó fejlesztését és azt a Budapest-Belgrád vasútvonal újjáépítési beruházás magyarországi szakaszának fejlesztéséről, kivitelezéséről és finanszírozásáról szóló 2020. évi XXIX. (a továbbiakban: Törvény) törvénnyel kiemelten közérdekű beruházásnak minősítette.

A vasútvonal és a kapcsolódó területek tulajdonosa a Magyar Állam, tulajdonosi joggyakorló a Magyar Nemzeti Vagyonkezelő Zrt., építtető a MÁV Magyar Államvasutak Zrt. (a továbbiakban: vagyonkezelő)

A Budapest-Ferencváros-Kelebia közötti 150. számú vasútvonal fejlesztése során a vasúti pályatest nyomvonala jelentősen módosul, a beruházás megvalósítása érdekében a jelenlegi nyomvonal szélesítése szükséges, mely az önkormányzat és a magántulajdonban lévő ingatlanok területeinek/területrészeinek megvásárlásával bővíthető. A Budapest-Kelebia határátkelő közti 150. számú vasútvonal fejlesztésével összefüggő közigazgatási hatósági ügyek nemzetgazdasági szempontból kiemelt jelentőségű üggyé nyilvánításáról és az eljáró hatóságok, valamint a beruházás helyszínével, közvetlen környezetével érintett ingatlanok kijelöléséről szóló 102/2021. (III. 3.) Korm. rendelet 1. számú melléklete tartalmazza a fejlesztéssel érintett ingatlanokat.

A nemzeti vagyonról szóló 2011. évi CXCVI. törvény 4. (1) bekezdés h) pontja alapján az országos törzshálózati vasúti pályák és azok tartozékai az állam kizárólagos tulajdonát képezik.

A Törvény alapján a 8. § (4) bekezdése alapján az ingatlan kisajátítására a kisajátításról szóló törvénynek a nemzetgazdasági szempontból kiemelt jelentőségű közlekedési infrastruktúra-beruházásra vonatkozó szabályait is alkalmazni kell. A kisajátításról szóló 2007. évi. CXXIII. törvény 2. § e) pontja a lapján a fentiekben nevesített beruházás a kisajátítás alapjául szolgáló közérdekű cél.

Az új nyomvonal kialakításához a telekalakítási eljárások lefolytatása megtörtént. Az érintett ingatlanok/ingatlanrészek ingatlanforgalmi értékét a Bács-Kiskun Megyei Kormányhivatal megbízásából a Conzus Group Igazságügyi Szakértő Kft. készítette el.

Az ingatlanok/ingatlanrészek állami tulajdonba vételével összefüggő kisajátítást helyettesítő adásvételi szerződések megkötésével a vagyonkezelő, a Juharos Ügyvédi Irodát bízta meg.

A beruházással az alábbi önkormányzati tulajdonban lévő ingatlanok érintettek:

|  |  |  |  |  |
| --- | --- | --- | --- | --- |
| **helyrajziszám:**  | **terület nagysága (m2)** | **művelési ág /rendeltetés** | **kisajátítással érintett területrész (m2)** | **igazságügyi szakértő által meghatározott értéke** |
| 1840 | 1.0169 | legelő | 1429 | 2.167.793,-Ft |
| 1154 | 1733 | közterület | 43 | 979.732,-Ft |
| 1131 | 2094 | árok | 1987teljes ingatlan átadásra kerül | 3.269.807,-Ft |
| 1851/12 | 3172 | út | 121 | 248.292,-Ft |
| 2388/2 | 2716 | közterület (út) | 8 | 29.576,-Ft |
| 1708 | 3715 | közterület (út) | 16 | 59.152,-Ft |
| 1785 | 3489 | közút | 187 | 710.039,-Ft |
| külterület 36 | 4129 | út | 1312 | 797.040,-Ft |
| külterület 34/11 | 1359 | út | 34/13 hrsz 246 34/14 hrsz 260  | 136.530,-Ft 144.300,-Ft |
| külterület 306/63 | 1480 | út | 7 | 3.885,-Ft |
| külterület 316 | 1747 | út | 156 | 86.580,-Ft |
| külterület 311/18 | 1925 | csatorna | 35 | 19.425,-Ft |
| külterület 315/3 | 15359 | út | 315/95 hrsz 236 315/97 hrsz 309  | 136.998,-Ft 179.375,-Ft |
| külterület 315/16 | 4003 | földút | 248 | 137.640,-Ft |
| külterület 318 | 1188 | árok | teljes terület kisajátításra kerül | 659.340,-Ft |
| külterület 149/2 | 3575 | tanya, legelő | legelő 172 | 47.059,-Ft |
| külterület 149/3 | 2910 | gazd. ép. , udvar | legelő 140 | 38.304,-Ft |
| külterület 149/1 | 2040 | legelő | 149/39 hrsz 86 149/40 hrsz 253  | 23.530,-Ft 69.221,-Ft |
| külterület 153 | 2288 | út | 28 | 15.540,-Ft |
| 1686 | 699 | beépítetlen terület | 492teljes ingatlan átadásra kerül | 2.098.380,-Ft |
| külterület 306/51 | 3981 | út | teljes terület kisajátításra kerül | 2.209.455,-Ft |
| külterület 294/31 | 1233 | út | teljes terület kisajátításra kerül | 651.024,-Ft |
| külterület 299/60 | 5679 | út | 1868 | 1.036.740,-Ft |
| külterület 252/2 | 8136 | csatorna | 40 | 22.200,-Ft |
| külterület 295/2 | 6640 | út | 3 | 1.665,-Ft |
| külterület 311/20 | 6 ha 6785 | szántó | 0311/126 1173 0311/127 623 | 525.504,-Ft 279.104,-Ft |
| külterület 312/1 | 6745 | út | 6 | 3.330,-Ft |
| külterület 312/2 | 1881 | út | 26 | 14.430,-Ft |
| külterület 42 | 3182 | út | 8 | 4.440,-Ft |
| külterület 33/14 | 2145 | út, csatorna, legelő | 157 | 47.477,-Ft |

A kisajátítással érintett területek vételára összesen: 16.852.907,-Ft.

A kisajátításról szóló 2007. évi. CXXIII. törvény 6. § (4) bekezdés a) pontja alapján a tulajdonos kérelmére a visszamaradó részt ki kell sajátítani, ha az ingatlan részleges kisajátítása következtében az ingatlan visszamaradó része eredeti céljára használhatatlanná válik.

Az 1131 hrsz-ú kivett árok rendeltetésű ingatlan területéből visszamaradó 107 m2 és az 1686 hrsz-ú kivett beépítetlen terület rendeltetésű ingatlan területéből visszamaradó 207 m2 területrész eredeti céljára használhatatlanná válik, célszerű a teljes ingatlan tulajdonjogának átadása.

Fentiek figyelembevételével javaslom, hogy a Képviselő-testület a határozat-tervezetben foglaltak szerint döntsön.

**Kiskőrös, 2022. június 20.**

**Domonyi László s.k.,**

**polgármester**

**HATÁROZAT-TERVEZET**

A Képviselő-testület

1. a vasúti közlekedésről szóló 2005. évi CLXXXIII. törvény 44/A.§ (1) bekezdése és a kisajátításról szóló 2007. évi CXXIII. törvény vonatkozó szakaszai alapján a Magyar Állam tulajdonába (tulajdonosi joggyakorló: Magyar Nemzeti Vagyonkezelő Zrt.) és a MÁV Magyar Államvasutak vagyonkezelésébe adja Kiskőrös Város Önkormányzata tulajdonát képező, a határozat-tervezet 1. és 2. számú mellékletét képező kisajátítást helyettesítő ingatlan adásvételi szerződésben foglalt ingatlanokat/ingatlanrészeket az abban foglalt feltételekkel.
2. egyetért azzal, hogy az 1131 hrsz-ú kivett árok rendeltetésű ingatlan területéből visszamaradó 107 m2 és az 1686 hrsz-ú kivett beépítetlen terület rendeltetésű ingatlan területéből visszamaradó 207 m2 területrész ingyenesen átadásra kerüljön a Magyar Állam részére.
3. egyet ért azzal, hogy a tulajdonjog átruházással és a kapcsolódó eljárásokkal összefüggő valamennyi költséget a MÁV Magyar Államvasutak Zrt., mint vagyonkezelő viseljen.
4. felhatalmazza a polgármestert, a határozat-tervezet 1. és 2. számú mellékletét képező kisajátítást helyettesítő ingatlan adásvételi szerződések aláírására, a szükséges jognyilatkozatok megtételére, valamint a 2. pontban foglalt visszamaradó ingatlanok vonatkozásában az ingyenes vagyonátadással összefüggő megállapodás aláírására.

**Felelős:** polgármester

**Határidő:** azonnal